ΨΗΦΙΣΜΑ ΤΟΥ ΣΥΜΒΟΥΛΙΟΥ

της 19ης Ιουλίου 1999

για τις καθυστερήσεις στις αεροπορικές μεταφορές στην Ευρώπη

(1999/C 222/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Εκτιμώντας τα εξής:

(1) η ενιαία ευρωπαϊκή αγορά απαιτεί τη σωστή λειτουργία του συστήματος αεροπορικών μεταφορών ώστε να εξασφαλίζεται η κινητικότητα των πολιτών· η εν λόγω κινητικότητα εξυπηρετεί την οικονομική ανταγωνιστικότητα της Κοινότητας·

(2) η ίδια η βιομηχανία αεροπορικών μεταφορών αποτελεί σημαντικό οικονομικό παράγοντα στην Κοινότητα· η ύπαρξη σωστού, αξιόπιστου και αποτελεσματικού συστήματος αεροπορικών μεταφορών συμβάλλει στην ευημερία της Κοινότητας και των πολιτών της, δεδομένου ότι θα εξακολουθήσει να συμβάλλει στη δημιουργία νέων θέσεων εργασίας·

(3) η καλή λειτουργία του συστήματος αεροπορικών μεταφορών απαιτεί την συντονισμένη και συνεπή παροχή κατάλληλης υποδομής και διαθέσιμου εναέριου χώρου·

(4) η Eurocontrol έχει αναλάβει το κύριο συντονιστικό ρόλο στον τομέα της διαχείρισης της εναερίου κυκλοφορίας στην Ευρώπη και με την προσχώρηση της Κοινότητας αναμένεται να εξελιχθεί στον κύριο φορέα πολιτικής στον τομέα αυτό·

(5) οι χρήστες του εναέριου χώρου πρέπει να συμβάλλουν επίσης στην αποτελεσματική χρήση του εναέριου χώρου,

ΣΗΜΕΙΩΝΕΙ ότι οι καθυστερήσεις στις αεροπορικές μεταφορές προκαλούν σοβαρή ανησυχία πράγμα που υπονομεύει την αποτελεσματικότητα των κοινοτικών αεροπορικών μεταφορών, προκαλεί σοβαρές ενοχλήσεις στους επιβάτες και ενδέχεται να δημιουργήσει συμπληρωματική επιβάρυνση του περιβάλλοντος·

ΣΗΜΕΙΩΝΕΙ ότι όλα τα κράτη μέλη υποστηρίζουν το στόχο της Eurocontrol για μια δυνατότητα διαχείρισης της εναέριας κυκλοφορίας προσαρμοσμένη στη ζήτηση, με δέοντα σεβασμό των περιβαλλοντικών περιορισμών και κατά τρόπο συμβατό με τη βιώσιμη ανάπτυξη των μεταφορών·

ΥΠΕΝΘΥΜΙΖΕΙ τα ψηφίσματα που ενέκρινε:

- στις 18 Ιουλίου 1989, σχετικά με τα προβλήματα που αφορούν τη λειτουργική ικανότητα του συστήματος εναέριας κυκλοφορίας,

- στις 22 Ιανουαρίου 1990, σχετικά με ευρωπαϊκή υποδομή,

- στις 17 Νοεμβρίου 1995, σχετικά με τα προβλήματα συμφόρησης και τις κρίσιμες περιστάσεις όσον αφορά την εναέρια κυκλοφορία στην Ευρώπη,

τα οποία ενθαρρύνουν και ενισχύουν τη δράση της Eurocontrol·

ΥΠΕΝΘΥΜΙΖΕΙ την απόφασή του, της 20ής Ιουλίου 1998, η οποία εξουσιοδοτεί την Επιτροπή να αρχίσει διαπραγματεύσεις με τα συμβαλλόμενα μέρη της Eurocontrol προκειμένου να συμφωνηθεί η προσχώρηση της Ευρωπαϊκής Κοινότητας στην ευρωπαϊκή οργάνωση για την ασφάλεια της αεροναυτιλίας (Eurocontrol) μέσω πρωτοκόλλου δυνάμει του άρθρου 40 της αναθεωρημένης σύμβασης Eurocontrol·

ΕΠΙΚΡΟΤΕΙ τα μέτρα που ήδη εφαρμόζονται και εξετάζονται από την Eurocontrol προκειμένου να βελτιωθούν ο σχεδιασμός και η αποτελεσματικότητα της διαχείρισης της εναέριας κυκλοφορίας στην Ευρώπη·

ΚΑΛΕΙ όλα τα κράτη μέλη, ενόψει των καθυστερήσεων στις αερομεταφορές να συνεχίσουν και να εντείνουν τις ενέργειές τους στο εθνικό επίπεδο. Καλεί τα κράτη μέλη που είναι μέλη της Eurocontrol να εξασφαλίσουν ότι το προσωρινό συμβούλιο της Eurocontrol οργανώνει τις εργασίες του κατά τέτοιο τρόπο ώστε να παρακολουθεί με προσοχή την κατάσταση κατά την επικείμενη θερινή περίοδο· τους καλεί επίσης, εντός της οργάνωσης αυτής, να επωφεληθούν από τώρα από την αναθεώρηση της σύμβασης και να αυξήσουν την αποτελεσματικότητα της Eurocontrol·

ΚΑΛΕΙ την Επιτροπή

- να υποβάλει στο Συμβούλιο, εντός του 1999, ανακοίνωση σχετικά με πρόσφατα και τρέχοντα μέτρα με στόχο τη μείωση των καθυστερήσεων και της συμφόρησης της εναέριας κυκλοφορίας στην Ευρώπη, ώστε να δοθεί η δυνατότητα στο Συμβούλιο να αξιολογήσει την επίπτωση αυτών των δράσεων και να αποφασίσει, εφόσον είναι αναγκαίο, νέες πρωτοβουλίες,

- να προτείνει κατάλληλα μέτρα όπως η συστηματική δημοσίευση δεικτών ακριβούς εκτέλεσης δρομολογίων ώστε να ενημερώνεται το κοινό, εάν δεν έχουν ακόμη υλοποιηθεί·

ΣΥΜΦΩΝΕΙ να επανέλθει στο θέμα των καθυστερήσεων των αερομεταφορών στην Ευρώπη πριν από το τέλος του 1999.